"सूर्यः सुवीर्यः "सः प्रसिद्धः "इन्द्रः "उरु बहूनि "वरांसि तेजांसि "परि "आ "ववृत्यात् पर्यावर्तयति । तत्र दृष्टान्तः । "रथ्येव यथा सारथी रथसंबन्धीनि "चक्रा चक्राणि आवर्तयति तद्वदित्यर्थः। किंच सोऽयम् "अतिष्ठन्तं शीघ्रं गच्छन्तम् "अपस्यं "न कर्मण्यमिव "सर्गम् । सृज्यत इति सर्गोऽश्वः । तं "कृष्णा कृष्णानि "तमांसि "त्विष्या दीप्त्या "जघान हन्ति ।।
इन्द्रः "वृत्रम् असुरं "जघान हतवान् । अपि च "स्वधितिः परशुः "वनेव वनानीव "पुरः शत्रुनगरीः "रुरोज रुजति भिनत्ति । शत्रुनगरीर्भित्त्वा च "सिन्धून् नदीः "अरदत् वृष्ट्युदकेनालिखत् । "न इति संप्रत्यर्थे । किंच "गिरिं मेघं "नवं "न नवमिव "कुम्भं कलशं "बिभेद "इत् भिनत्त्येव । किंच "इन्द्रः "स्वयुग्भिः स्वयं युज्यमानैर्मरुद्भिः "गाः उदकानि "आ "अकृणुत अस्मदभिमुखं करोति ।
हे "इन्द्र "ते तव "सा हेतिरिषुर्वा "चेत्या चेतयितव्या शत्रुषु क्षेप्तव्या "कर्हि "स्वित् कदा वा "असत् भविष्यति । "यत् यया हेत्या त्वम् "अघस्य । द्वितीयार्थे षष्ठी । अहतम् "एषत् युद्धार्थमागच्छत् "रक्षः "भिनदः अभिनः। "यत् यया च शक्त्या "मित्रक्रुवः मित्राणां क्रूरस्य कर्मणः कर्तारो जनाः "पृथिव्याः संबन्धिनि "शसने विशसनस्थाने "गावो "न पशव इव "आपृक् आपर्चनाहताः सन्तः "अमुया अनया पृथिव्या संगता युद्धे "शयन्ते शेरते ।।
